Живи у пламену
Живи у пламену је 8. епизода из стрип серијала о Кен Паркеру објављена у Лунов магнус стрипу бр. 444. из 1981. године. Имала је 90 страна. Свеска је коштала 18 динара (0,25 $, одн. 0,59 DEM).Насловну страницу нацртао је Бранислав Керац.

Кратак садржај 
Након сукоба у Тихуани (ЛМС-439), Доналд Велш успева да се докопа Сан Франциска. Тамо упознаје Дону Ешфорд, локалну џепарошкињу, с којом почиње да прави план о пљачки експозитуре федералне ковнице новца. У томе им помаже Џек Бутс, зубар који је заљубљен у Дону, и све би урадио за њу. Џек по позиву има дозволу за одлазак у ковницу, што Доналд и Дона користе да би се прошверцовали у његовим колима, хелијумом успавали чуваре и опљачкали златне резерве у износу од $1,5 милиона.

Истовремено, у град стижу Кен и Дашијел који случајно улазе Доналду у траг и одмах проваљују да се спремио за пљачку. О томе одмах обавештавају локалног шерифа. Он им не верује, али ипак даје једног службеника да оду колима до ковнице.

Доналд, Дона и доктор Бутс беже из ковнице балоном. Таман када су помислили да су на безбедном, Кен успева да им ”Кентакијем” пробуши балон. Велш убија Бутса и Дону да би олакшао корпу, али на крају пада у океан где се он и Кен суочавају по последљи пут. На самом крају Кен успева да убије Велша, чиме је његова освета извршена.

Значај епизоде 

Драматуршки гледано, ово је до сада најбоља епизода серијала. Неизвесна је до самог краја, и садржи два врхунца. Тренутак у коме Велш, Дона и Бутс беже балоном из ковнице разрешава напетост око бекства. Одмах после тога долази врхунац епизоде у коме Кен, на Велшово огромно изненађење, пушком успева да пробуши балон, чиме запечаћује Велшову судбину.

Кен се у епизоди појављује релативно касно у њој (тек на 36. страници). Ово је с времена на време била карактеристика Берардових сценарија, по чему се серијал издвајао од осталих јунака ЗС и ЛМС. (Рецимо, у ЛМС-697, Кен се појављује тек у последњих десетак страна епизоде. Слично је и у ЛМС-417 и 487.)

И ову епизоду је редакција Дневника скратила за неколико страна. Апсолутно је неопростиво што недостаје стр. 93 на којој Велш убија Дону у корпи балона. Сцена по последњи пут показује Велшову суровост и безосећајност, те читаву малу драму у којој је читалац замало помислио да ће јој Велш ипак поштедети живот.

Оригинална епизода 
Оригинална епизода објављена је у јануару 1978. године под називом Colpo grosso a San Francisco (Велики пуцањ у Сан Франциску) у издању Cepim-a. Епизоду је нацртао Иво Милацо (1977. год), а сценарио написао Ђанкарло Берарди.

Фусноте 

Италијански стрип јунаци
Бонели
Стрипови о Дивљем западу